CELEX: 32017R2095
Language: hr
Date: 2017-11-03 00:00:00
Title: Uredba (EU) 2017/2095 Europske središnje banke od 3. studenoga 2017. o izmjeni Uredbe (EZ) br. 2157/1999 o ovlastima Europske središnje banke za izricanje sankcija (ESB/2017/34)

16.11.2017   
               
               
                  HR
               
               
                  Službeni list Europske unije
               
               
                  L 299/22
               
            UREDBA (EU) 2017/2095 EUROPSKE SREDIŠNJE BANKE
      od 3. studenoga 2017.
      o izmjeni Uredbe (EZ) br. 2157/1999 o ovlastima Europske središnje banke za izricanje sankcija (ESB/2017/34)
      
      UPRAVNO VIJEĆE EUROPSKE SREDIŠNJE BANKE
      uzimajući u obzir Ugovor o funkcioniranju Europske unije, a posebno njegov članak 132. stavak 3.,
      uzimajući u obzir Statut Europskog sustava središnjih banaka i Europske središnje banke, a posebno njegov članak 34.3. i članak 19.1.,
      uzimajući u obzir Uredbu Vijeća (EZ) br. 2532/98 od 23. studenoga 1998. o ovlastima Europske središnje banke za izricanje sankcija (1), a posebno njezin članak 6. stavak 2.,
      budući da:
      
                  (1)
               
               
                  ESB je primijenio Uredbu (EZ) br. 2157/1999 Europske središnje banke (ESB/1999/4) (2) za izricanje sankcija u svojim raznim područjima nadležnosti, uključujući naročito provođenje monetarne politike Unije, funkcioniranje platnih sustava i prikupljanje statističkih podataka.
               
            
                  (2)
               
               
                  Uredba (EU) br. 795/2014 Europske središnje banke (ESB/2014/28) (3) ovlašćuje ESB za izricanje sankcija upraviteljima sistemski važnih platnih sustava (SIPS) u slučaju povrede te Uredbe.
               
            
                  (3)
               
               
                  U području nadzora SIPS-a, iskustvo stečeno kod provedbe prve sveobuhvatne procjene u skladu s Uredbom (EU) br. 795/2014 (ESB/2014/48) pokazalo je da su potrebne određene izmjene Uredbe (EZ) br. 2157/1999 (ESB/1999/4) kako bi se osiguralo učinkovito izricanje sankcija za povrede nadzora.
               
            
                  (4)
               
               
                  Posebno, pojašnjenje definicije nadležne nacionalne središnje banke potrebno je radi osiguravanja dosljednosti s definicijom nadležnog tijela u Uredbi (EU) br. 795/2014 (ESB/2014/28). Pored toga, pojašnjenje sastava interne neovisne istražne jedinice potrebno je radi osiguravanja da ona može neovisno obavljati svoje istražne funkcije u području nadzora platnih sustava.
               
            
                  (5)
               
               
                  Uredbu (EZ) br. 2157/1999 (ESB/1999/4) trebalo bi stoga na odgovarajući način izmijeniti,
               
            DONIJELO JE OVU UREDBU:
      Članak 1.
      Izmjene
      Uredba (EZ) br. 2157/1999 (ESB/1999/4) mijenja se kako slijedi:
      
                  1.
               
               
                  Članak 1. zamjenjuje se sljedećim:
                  „Članak 1.
                  Definicije
                  Za potrebe ove Uredbe, pojam ‚nadležna nacionalna središnja banka’ znači nacionalna središnja banka države članice na čijem je području nadležnosti nastala navodna povreda, ili za povrede u području nadzora sistemski važnih platnih sustava, znači središnja banka Eurosustava koja je utvrđena kao nadležno tijelu u smislu značenja članka 2. stavka 5. Uredbe (EU) br. 795/2014 Europske središnje banke (ESB/2014/28) (*1). Ostali pojmovi koji se upotrebljavaju imaju isto značenje utvrđeno u članku 1. Uredbe (EZ) br. 2532/98,
                  
                     (*1)  Uredba (EU) br. 795/2014 Europske središnje banke od 3. srpnja 2014. o nadzornim zahtjevima za sistemski važne platne sustave (ESB/2014/28) (SL L 217, 23.7.2014., str. 16.).”;"
						
               
            
                  2.
               
               
                  U članku 1.b, stavak 1. zamjenjuje se sljedećim:
                  „1.   Za potrebe donošenja odluke o pokretanju postupka radi utvrđivanja povrede u skladu s člankom 2. i izvršavanju ovlasti utvrđenih u članku 3., ESB osniva internu neovisnu istražnu jedinicu (dalje u tekstu ‚istražna jedinica’) koja se sastoji od službenika nadležnih za istragu koji obavljaju svoje istražne funkcije neovisno od Izvršnog odbora i Upravnog vijeća i ne sudjeluju u raspravama Izvršnog odbora i Upravnog vijeća. Istražna jedinica obuhvaća službenike nadležne za istragu koji imaju raspon odgovarajućih znanja, vještina i iskustva.”;
               
            
                  3.
               
               
                  u članku 1.b umeće se sljedeći stavak 1.a:
                  „1.a.   Za istragu o povredama Uredbe (EU) br. 795/2014 (ESB/2014/28), ESB može kao službenike nadležne za istragu imenovati: i. zaposlenike ESB-a ili nacionalne središnje banke države članice, sve dok odgovarajuća nacionalna središnja banka prihvaća imenovanje; ili ii. vanjske stručnjake koji djeluju na temelju odgovarajućeg ovlaštenja. ESB ne može kao službenike nadležne za istragu imenovati članove Odbora za tržišnu infrastrukturu i platni promet, zaposlenike ESB-a ili zaposlenike nacionalne središnje banke koji su bili izravno uključeni u aktivnosti skupine za procjenu koja je provela prvotnu procjenu nadzora kojom su utvrđeni povrede ili razlozi za sumnju o počinjenoj povredi.”;
               
            
                  4.
               
               
                  u članku 8. dodaje se sljedeći stavak 3.:
                  „3.   Kod provođenja preispitivanja, Upravno vijeće može:
                  
                              (a)
                           
                           
                              potvrditi odluku Izvršnog odbora;
                           
                        
                              (b)
                           
                           
                              izmijeniti odluku Izvršnog odbora izmjenom iznosa sankcije koja se treba izreći i ili/osnovu na temelju koje nastaje povreda;
                           
                        
                              (c)
                           
                           
                              ukinuti odluku Izvršnog odbora.”;
                           
                        
            
                  5.
               
               
                  u članku 10. dodaje se sljedeći stavak 4.:
                  „4.   Ovaj se članak ne primjenjuje na sankcije za povrede uredbi i odluka ESB-a u području nadzora sistemski važnih platnih sustava.”.
               
            Članak 2.
      Stupanje na snagu
      Ova Uredba stupa na snagu dvadesetog dana nakon dana objave u Službenom listu Europske unije.
      
         Ova je Uredba u cijelosti obvezujuća i neposredno se primjenjuje u državama članicama u skladu s Ugovorima.
         Sastavljeno u Frankfurtu na Majni 3. studenoga 2017.
         
            
               Upravno vijeće ESB-a
            
            
               Predsjednik ESB-a
            
            Mario DRAGHI
         
      
      
         (1)  SL L 318, 27.11.1998., str. 4.
      
      
         (2)  Uredba (EZ) br. 2157/1999 Europske središnje banke od 23. rujna 1999. o ovlastima Europske središnje banke za izricanje sankcija (ESB/1999/4) (SL L 264, 12.10.1999., str. 21.).
      
         (3)  Uredba (EU) br. 795/2014 Europske središnje banke od 3. srpnja 2014. o nadzornim zahtjevima za sistemski važne platne sustave (ESB/2014/28) (SL L 217, 23.7.2014., str. 16.).